Bombardovanie Devínskej Novej Vsi 6. decembra 1944

Bombardovanie Devínskej Novej Vsi 6. decembra 1944 bol nálet 15. leteckej armády amerických vzdušných síl na železničnú stanicu v 
Devínskej Novej Vsi. 464. bombardovacia skupina, ktorá pôvodne mala bombardovať železničnú stanicu v Bratislave, sa oneskorila pri štarte a keď priletela nad Slovensko, z dôvodu veľkej oblačnosti nad primárnym cieľom zaútočila na príležitostný cieľ - zoraďovaciu železničnú stanicu Devínska Nová Ves. Stanica bola poškodená len dočasne, bombardovanie ale prinieslo 14 civilných obetí, z toho 2 žiačky miestnej školy, a značné škody na budovách a majetku.

 Predohra 
Dňa 11. decembra 1941 potom, ako Japonsko napadlo Spojené štáty útokom na Pearl Harbor, Nemecko vyhlásilo USA vojnu. Predseda vlády a minister zahraničných vecí Slovenskej republiky Vojtech Tuka vyhlásil vojnu Spojeným štátom a Veľkej Británii v mene SR 12. decembra. Na rozdiel od vojny s Poľskom a Sovietskym zväzom Slovenská republika nepodnikla voči západným mocnostiam žiadne priame vojenské akcie. Až v júni 1944 začalo bombardovanie Slovenska 15. leteckou armádou amerických vzdušných síl.

 Priebeh náletu

Dňa 6. decembra 1944 uskutočnila 15. letecká armáda amerických vzdušných síl masívny nálet na železničnú infraštruktúru v strednej Európe: vyše 270 strategických bombardérov B-17 a B-24 zaútočilo na železničné zriaďovacie stanice v mestách Graz a Maribor (vtedy Nemecká ríša), Szombathely, Šopron, Nagycenk, Hegyeshalom a Zalaegerszeg v Maďarsku, na Slovensku boli cieľom Bratislavaželezničná stanica, odstavné nádražie s depom.

Na Bratislavu štartovali zo základne Pantanella ako prvá bombardovacia skupina 465. nasledovaná skupinou 464. Nehoda pri štarte spôsobila 23 minútové oneskorenie štartu skupiny 464, čo sa ukázalo kľúčovým. Nad Bratislavu dorazilo 29 z 31 bombardérov skupiny, v tom čase už bol primárny cieľ (depo a železničná stanica v Bratislave) zahalený oblakmi, a tak skupina zvolila príležitostný cieľ, železničnú stanicu Devínska Nová Ves. O 11:15 hod. zhodilo 26 Liberatorov na Devínsku Novú Ves asi 200 bômb61 ton.

Tri posádky bombardovali ďalšie príležitostné ciele. Jedna posádka zaútočila na Mosonmagyaróvár. Ďalšia na lietadle B-24 (42-52070) zhodila 2,5 ton bômb na priemyselný objekt v meste Šaľa a jedna posádka sa zbavila 0,75 ton bômb – zvyšku svojho bombového nákladu, uväzneného v útrobách lietadla pravdepodobne v dôsledku primrznutia k závesom, nad mestom Pezinok, pričom mala zasiahnuť zásobáreň paliva.

 Výsledky náletu 
Zasiahnutá bola najmä severná časť obce, kde sa nachádzala stanica. Tá utrpela zásah 6 bombami, poškodených bolo 6 koľajníc. Bomby zasiahli aj obytnú štvrť južne od železničnej stanice. Počet mŕtvych bol po bombardovaní odhadovaný na 12 osôb, ranených asi dvadsať. Celkový počet obetí bol v skutočnosti 14 zabitých osôb, ťažko zranených 34, z nich niektorí zomreli neskôr počas prevozu do nemocníc v Bratislave. Bombardovanie usmrtilo i dve žiačky miestnej školy, 7-ročnú Máriu Šteflovičovú a 9-ročnú Cingelovú.

Mestská časť BratislavaDevínska Nová Ves dal osadiť pri príležitosti 75. výročia náletu na budovu bývalého kina Devín pamätnú tabuľu pripomínajúcu obete náletu.

 Poznámka 

 Referencie 

 Pozri aj 
 Bombardovanie Slovenska v rokoch 1939 – 1945

Kategória:Bitky v 1944
Devínska Nová Ves
Kategória:Devínska Nová Ves
Kategória:6. december
Kategória:1944 na Slovensku
Kategória:Dejiny Bratislavy